A BIZOTTSÁG 178/2006/EK RENDELETE
(2006. február 1.)
a 396/2005/EK európai parlamenti és tanácsi rendeletnek a legmagasabb megengedett növényvédőszer-maradék határértékkel rendelkező élelmiszereket és takarmányokat felsoroló I. melléklet létrehozása tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 4. cikke (1) bekezdésére,
mivel:
(1)
A 396/2005/EK rendelettel összhangban a Bizottságnak létre kell hoznia a rendelet I., II., III. és IV. mellékletét, mivel a mellékletek létrehozása a rendelet II., III. és V. fejezete alkalmazásának feltétele.
(2)
A 396/2005/EK rendelet I. mellékletébe szükséges felvenni minden olyan terméket, amelyre jelenleg közösségi vagy nemzeti MRL-ek (maximális szermaradék-határérték) vonatkoznak, valamint azokat is, amelyekre indokolt összehangolt MRL-eket alkalmazni.
(3)
A 396/2005/EK rendeletet ezért ennek megfelelően módosítani kell.
(4)
Az e rendeletben előírt rendelkezések összhangban vannak az Élelmiszerlánc- és Állat-egészségügyi Állandó Bizottság véleményével.
(5)
Még nem írtak elő egyedi MRL-eket a halakra és a kizárólag állati takarmányozásra szánt növényi termékekre, valamint nincs információ az MRL-ek meghatározásának alapjáról. Célszerű elegendő időt biztosítani az ilyen információk létrehozására vagy összegyűjtésére. Úgy ítélik meg, hogy egy hároméves időszaknak elegendőnek kell lennie az ilyen információk létrehozására vagy összegyűjtésére,
ELFOGADTA EZT A RENDELETET:
1. cikk
Az e rendelethez tartozó melléklet szövegét I. mellékletként csatolják a 396/2005/EK rendelethez.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. február 1-jén.